Απόφαση της Επιτροπής

της 6ης Ιουλίου 2001

για την τροποποίηση για πέμπτη φορά, της απόφασης 2001/356/ΕΚ σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο

[κοινοποιηθείσα υπό τον αριθμό Ε(2001) 1791]

(Κείμενο που παρουσιάζει ενδιαφέρον για τον ΕΟΧ)

(2001/518/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στο Ηνωμένο Βασίλειο, η Επιτροπή εξέδωσε την απόφαση 2001/356/ΕΚ για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο(4), όπως τροποποιήθηκε τελευταία από την απόφαση 2001/437/ΕΚ(5).

(2) Με την οδηγία 85/511/ΕΟΚ του Συμβουλίου(6), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, θεσπίζονται κοινοτικά μέτρα για τον έλεγχο του αφθώδους πυρετού.

(3) Σε ορισμένες περιπτώσεις ενοποιημένα φορτία μεγάλων ποσοτήτων διαφόρων προϊόντων ζωικής προέλευσης, κάθε ένα από τα οποία είναι επιλέξιμο για αποστολή από το Ηνωμένο Βασίλειο, παραδίδονται για αποστολή από κέντρα διανομής υπεραγορών λιανικής πώλησης στο Ηνωμένο Βασίλειο. Επί του παρόντος, προκειμένου να γίνει αυτό, κάθε προϊόν πρέπει να συνοδεύεται από πιστοποιητικό ή εμπορικό έγγραφο σύμφωνα με την απόφαση 2001/356/ΕΚ.

(4) Για τη διευκόλυνση της λειτουργίας τέτοιου είδους διανομής που διανέμουν προϊόντα εκτός νωπού κρέατος, κρέατος κιμά και παρασκευασμάτων κρέατος, φαίνεται σκόπιμη η δήλωση της συμμόρφωσης προς τις απαιτήσεις της απόφασης 2001/356/ΕΚ, στο εμπορικό έγγραφο που συνοδεύει τα εν λόγω ενοποιημένα φορτία το οποίο συνοδεύεται από αντίγραφο επίσημου κτηνιατρικού πιστοποιητικού που να επιβεβαιώνει ότι οι εγκαταστάσεις αποστολής διαθέτουν σύστημα το οποίο εξασφαλίζει ότι τα προϊόντα μπορούν να παραδοθούν για αποστολή μόνον εφόσον είναι δυνατός ο βάσει εγγράφων εντοπισμός της προέλευσής τους σύμφωνα με την απόφαση 2001/356 ΕΚ και ότι το σύστημα αυτό έχει υποστεί έλεγχο από τον οποίο διαπιστώθηκε ότι λειτουργεί ικανοποιητικά.

(5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το ακόλουθο τρίτο εδάφιο προστίθεται στο άρθρο 9 της απόφασης 2001/356/ΕΚ: "Στην περίπτωση προϊόντων λιανικής πώλησης στον τελικό καταναλωτή, οι αρμόδιες αρχές του Ηνωμένου Βασιλείου μπορούν να επιτρέψουν ενοποιημένα φορτία προϊόντων εκτός του νωπού κρέατος, του κρέατος κιμά και παρασκευασμάτων κρέατος, καθένα από τα οποία είναι επιλέξιμο για αποστολή σύμφωνα με την παρούσα απόφαση, τα οποία πρέπει να συνοδεύονται από εμπορικό έγγραφο καθώς και από αντίγραφο επίσημου κτηνιατρικού πιστοποιητικού το οποίο θα επιβεβαιώνει ότι οι εγκαταστάσεις αποστολής διαθέτουν σύστημα το οποίο εξασφαλίζει ότι τα προϊόντα μπορούν να παραδοθούν για αποστολή μόνο εφόσον είναι δυνατός ο βάσει εγγράφων εντοπισμός της προέλευσής τους σύμφωνα με την παρούσα απόφαση και ότι το σύστημα αυτό έχει υποστεί έλεγχο και διαπιστώθηκε ότι λειτουργεί ικανοποιητικά. Η πιστοποίηση του συστήματος εντοπισμού της προέλευσης θα πρέπει να περιλαμβάνει παραπομπή στην παρούσα απόφαση, να ισχύει επί 30 ημέρες, να δηλώνει την ημερομηνία λήξης και να είναι ανανεώσιμη μόνο μετά τη διαπίστωση ότι υπέστη έλεγχο με ικανοποιητικά αποτελέσματα. Οι αρμόδιες αρχές του Ηνωμένου Βασιλείου κοινοποιούν στα άλλα κράτη μέλη και στην Επιτροπή τον κατάλογο των εγκαταστάσεων που έχουν εγκρίνει σύμφωνα με τις παρούσες διατάξεις."

Άρθρο 2

Τα κράτη μέλη τροποποιούν τα μέτρα που εφαρμόζουν στο εμπόριο κατά τρόπο που να συνάδουν με την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 6 Ιουλίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 125 της 5.5.2001, σ. 46.

(5) ΕΕ L 154 της 9.6.2001, σ. 66.

(6) ΕΕ L 315 της 26.11.1985, σ. 11.